Les Jornades d'Igualtat d'Alcàsser visibilitzaran el treball de ‘Dones amb art’ de la localitat
dt., 28/02/2023 - 14:40

Un any més, l'Ajuntament d'Alcàsser organitza les Jornades d'Igualtat, un espai de reflexió, reivindicació, creació i intercanvi on també hi haurà espai per a la festa. Del 2 al 23 de març, aquestes jornades que, cada any, s'organitzen amb motiu de la commemoració del 8M, Dia Internacional de la Dona, busquen destacar el treball de col·lectius feminitzats i dones de la localitat.

Aquesta edició vol fer visible el treball de dones dedicades professionalment a la música, el teatre o el cinema. Els reconeixements recauran en la cineasta Mar Navarro, l'actriu Maria Almudéver i la cantant lírica M. Carmen Fortea, com a representants de moltes altres dones alcasseres que treballen als sectors musicals, audiovisuals o escenogràfics.

Així, la programació arrancarà el dijous, 2 de març, amb un taller dirigit a l'apoderament femení, la intel·ligència emocional i com afrontar situacions difícils (17.30 h a la biblioteca municipal); mentre que dissabte, 4 de març, el Centre Cultural acollirà un concert líric de la mà d'Aïda Velert i Lorena Valero, a les 19.00 h. A més, el dimarts, 7 de març, l'alumnat de l'IES Alcàsser juntament amb Barbiturikills realitzaran el mural de 'Dones amb Art'.

El dia del 8M, a les 11.00 hores, la plaça del Castell acollirà la lectura del manifest escolar, i es procedirà a una marxa escolar pels carrers de la localitat amb la participació dels centres educatius i la Colla Guirigall. A la vesprada, a les 17.00 hores, des del parc de la Trobada eixirà l'autobús gratuït per a assistir a la manifestació del 8M de València.

La programació continuarà el dijous, 9 de març, a la Llar de Jubilats amb una Trobada per la Igualtat on hi haurà el lliurament de reconeixements de 'Dones amb Art' i un recital poètic musical a càrrec de M. Carmen Sàez amb textos i poemes de Carmelina Sánchez Cutillas (18.00 h).

Ja el divendres, 10 de març, a les 18.00 hores, Alcàsser commemorarà el 8M amb la lectura del manifest a la plaça del Castell i una marxa per la Igualtat amenitzada per la Colla Guirigall.

A més, mentre el 13 de març, la Sala Noble de l'Ajuntament acull la jornada de convivència i intercanvi 'Ser Donal al Sud'; el dimecres, 15 de març, l'Espai de les Aigües Potable serà l'escenari d'una masterclass de ioga.

Les Jornades d'Igualtat d'Alcàsser acabaran amb la projecció dels llargmetratges seleccionats del palmarés del festival internacional 'Dona i Cinema' (21 de març, a les 18.30 h, al Centre Cultural); i el taller d'autoestima impartit per Laia Gimeno, el 23 de març a la Sala de Conferències del Centre Cultural (18.00 h).

Tant l'alcaldessa d'Alcàsser, Eva Zamora, com la regidora d'Igualtat, Cristina Lucendo, han convidat a la ciutadania a «participar d'aquestes jornades que tenen com a objectiu conscienciar i reflexionar per a, junts, aconseguir una igualtat real i efectiva i, per tant, una societat més justa i més lliure».